**Ofrandă Vieții - viața!**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lumea-i foarte simplă-n sine

Însă mulți vor s-o complice -

Unul spune că ea vine,

Că doar pleacă altul zice.

Se pornește întrebare

Și-n răspuns mi se preface:

Tot ce din pământ răsare

În pământ și se întoarce.

Veacuri trec umplute-n crime

Luminate de istorii,

Iar părinții-n țintirime

Nu pot auzi cocorii.

Ei, blajinii, ca ofrandă

S-au supus să fie-n glie

Numai în banala boandă\*

Și cu pleata brumărie.

Tot în brazda lor amară

Udă-n sarea de sudoare

Osteniți se îngropară

Doar cu dorul de plecare...

Stepa mea e-n unde toată

De movile și de valuri

C-au trecut pe-aici odată

Mii și mii, și mii de neamuri.

Care s-au știut, firește,

Ca stăpâni pe-aceste zile.

Acum iarba verde crește

Fericită pe movile.

Ce-a rămas din ei în lume

Că un dâmb ori că o cruce

Fără semnele de nume

Gândurile să-mi apuce.

Vremea e demult trecută,

Timpurile sunt uitate,

Sapă râpa în cucută

Cimitirile uitate.

Toți din lut avem pornirea

Să o-nsămânțăm în humă...

Poate spune fericirea

C-a lăsat măcar o urmă?

Crai-Nou seceră și taie

Stele tremurânde-n lanuri,

Pe când ziua cea bălaie

Germinează alte planuri.

Ochii mei privesc spre aștri

Tot cu nerăspunsul veșnic

Vor fi de folos cunoașteri

Oboselilor din sfeșnic?

Lumânarea-ntreagă arde -

Ce mai poate să rămâie:

Ceru-n veșnice arcade

Cu-amintirea de tămâie?

Și privirea mea mai este

Înțesută în Speranță

Cătând iarăși o poveste

În clepsidră și distanță...

Simt că-mi spun din prospețime

Zarzării plini de petale:

„Rădăcinile-n vechime

Bucurie au, nu jale!..”

Și cu inima mea traiul

Parcă prinsei a-nțelege -

Bunii n-au păstrat doar plaiul,

Ci și viața peste lege.

Iar și iar e începutul,

Viu în mine este-un mâine

Și nu tot ce lasă lutul

Doar cernoziom rămâne.

Din pământ ieșim cu toții

Însă am dreptul minunii:

Cerul văd cu strănepoții

Cum îl am și cu străbunii!

\*Boandă - bundă, pieptar

Victor Bragagiu